Title: ประกาศกระทรวงศึกษาธิการ เรื่อง หลักเกณฑ์ วิธีการและเงื่อนไขว่าด้วยการส่งเสริมและพัฒนาสถาบันศึกษาปอเนาะ จังหวัดชายแดนภาคใต้ตามโครงการปอเนาะดีต้นแบบ

ประกาศกระทรวงศึกษาธิการ

ประกาศกระทรวงศึกษาธิการ
เรื่อง หลักเกณฑ์
วิธีการและเงื่อนไขว่าด้วยการส่งเสริมและพัฒนาสถาบันศึกษาปอเนาะ
จังหวัดชายแดนภาคใต้ตามโครงการปอเนาะดีต้นแบบ[๑]

ด้วยกระทรวงศึกษาธิการเห็นสมควรให้มีการพัฒนาสถาบันศึกษาปอเนาะบางแห่งเพื่อให้เป็นต้นแบบที่ดีซึ่งมีความพร้อมในการจัดการเรียนการสอนที่ถูกต้องตามหลักศาสนาอิสลาม
วิถีชีวิตในวัฒนธรรมอิสลาม และความต้องการของชุมชน
พร้อมทั้งให้การดำเนินการในเรื่องนี้เป็นไปโดยสอดคล้องกับการบริหารจัดการศึกษาเอกชนในเขตพัฒนาพิเศษเฉพาะกิจจังหวัดชายแดนภาคใต้

อาศัยอำนาจตามความในข้อ
๑๖ ของระเบียบกระทรวงศึกษาธิการว่าด้วยสถาบันศึกษาปอเนาะ พ.ศ. ๒๕๔๗ แก้ไขเพิ่มเติม
(ฉบับที่ ๒) พ.ศ. ๒๕๔๘ กระทรวงศึกษาธิการจึงกำหนดหลักเกณฑ์ วิธีการ และเงื่อนไขไว้
ดังต่อไปนี้

ข้อ
๑  ประกาศนี้เรียกว่า
ประกาศกระทรวงศึกษาธิการ เรื่อง หลักเกณฑ์ วิธีการและเงื่อนไข ว่าด้วยการส่งเสริมและพัฒนาสถาบันศึกษาปอเนาะจังหวัดชายแดนภาคใต้ตามโครงการปอเนาะดีต้นแบบ

ข้อ
๒ 
ประกาศนี้ให้มีผลใช้บังคับตั้งแต่วันถัดจากวันประกาศเป็นต้นไป

ข้อ
๓ 
สถาบันศึกษาปอเนาะที่มีสิทธิจะได้รับการคัดเลือกเพื่อพัฒนาตามโครงการปอเนาะดีต้นแบบตามประกาศนี้ต้องเป็นสถาบันศึกษาปอเนาะที่ได้จดทะเบียนจากนายทะเบียน
และตั้งอยู่ในจังหวัดปัตตานี จังหวัดยะลา จังหวัดนราธิวาส และจังหวัดสงขลา
เฉพาะในอำเภอจะนะ อำเภอนาทวี อำเภอเทพาและอำเภอสะบ้าย้อย
แล้วเปิดดำเนินการและทำการสอนอย่างต่อเนื่องโดยถูกต้องตามระเบียบและกฎหมายเป็นเวลาไม่น้อยกว่า
๓ ปีนับตั้งแต่วันที่จดทะเบียนถึงวันที่ ๓๑ พฤษภาคมของปีนั้น
และมีคุณสมบัติตามที่โครงการปอเนาะดีต้นแบบกำหนดไว้

ข้อ
๔ 
การส่งเสริมและพัฒนาสถาบันศึกษาปอเนาะเพื่อให้เป็นสถาบันศึกษาปอเนาะดีต้นแบบ
ด้านกายภาพ ด้านวิชาการและด้านเทคโนโลยีการศึกษา ให้กระทำโดยการให้การอุดหนุนในด้านต่าง
ๆ ดังนี้
(๑)
พัฒนาปัจจัยพื้นฐานด้านกายภาพ เช่น อาคารเรียน (บาลัย) ที่พักอาศัย (ปอเนาะ)
ห้องเรียน ห้องสมุด ห้องคอมพิวเตอร์ ห้องโสตทัศน์ศึกษา และห้องปฏิบัติการ
ภายใต้โครงการที่กระทรวงศึกษาธิการกำหนด
(๒)
พัฒนาด้านวิชาการ เช่น การส่งเสริมการสอนศาสนาและปฏิบัติศาสนากิจ
การสอนวิชาสามัญและการสอนวิชาชีพ ให้หมายความรวมถึงสื่อ วัสดุ ครุภัณฑ์
ที่ใช้ในการพัฒนาวิชาการ
(๓)
พัฒนาด้านเทคโนโลยีการศึกษา
ให้เป็นศูนย์สื่อเทคโนโลยีการศึกษาเพื่อเป็นแหล่งเรียนรู้แก่ชุมชน
การอุดหนุนตามวรรคหนึ่งให้เป็นไปตามรายการและจำนวนเงินที่สำนักงานคณะกรรมการส่งเสริมการศึกษาเอกชนกำหนด  ทั้งนี้
ภายในวงเงินงบประมาณที่ได้รับในแต่ละปี

ข้อ
๕ 
ให้ปลัดกระทรวงศึกษาธิการในฐานะประธานคณะกรรมการบริหารการศึกษาจังหวัดชายแดนภาคใต้แต่งตั้งคณะอนุกรรมการพิจารณาคัดเลือกสถาบันศึกษาปอเนาะ
เพื่อพัฒนาเป็นสถาบันศึกษาปอเนาะดีต้นแบบ
ให้คณะอนุกรรมการมีอำนาจหน้าที่ดังนี้
(๑)
กำหนดรายละเอียดการคัดเลือกสถาบันศึกษาปอเนาะให้สอดคล้องกับประกาศนี้
(๒)
คัดเลือกสถาบันศึกษาปอเนาะเพื่อพัฒนาเป็นสถาบันศึกษาปอเนาะดีต้นแบบ
(๓)
ประกาศผลการคัดเลือกสถาบันศึกษาปอเนาะดีต้นแบบ
(๔)
รายงานผลการดำเนินการต่อคณะกรรมการบริหารการศึกษาจังหวัดชายแดนภาคใต้
(๕)
ดำเนินการอื่น ๆ ตามที่กระทรวงศึกษาธิการมอบหมาย

ข้อ
๖ 
ให้สถาบันศึกษาปอเนาะที่ได้รับการคัดเลือกตามข้อ ๕
ยื่นคำขอรับการอุดหนุนด้านกายภาพตามแบบที่สำนักงานคณะกรรมการส่งเสริมการศึกษาเอกชนกำหนด
พร้อมเอกสาร ดังต่อไปนี้
(๑)
ใบอนุญาตจดทะเบียนสถาบันศึกษาปอเนาะ
(๒)
หลักฐานแสดงกรรมสิทธิ์ สิทธิครอบครองตามกฎหมาย หรือสิทธิเหนือพื้นดินไม่น้อยกว่า
๑๐ ปี
(๓)
แผนผังภูมิทัศน์ที่แสดงถึงการพัฒนาด้านกายภาพจากเงินอุดหนุนที่ได้รับ
(๔)
แบบแปลนการก่อสร้างอาคาร พร้อมประมาณราคาค่าก่อสร้าง
แบบแปลนการก่อสร้างอาคาร
ตาม (๔)
โต๊ะครูจะต้องดำเนินการขออนุญาตก่อสร้างให้ถูกต้องตามกฎหมายที่เกี่ยวข้องก่อนดำเนินการก่อสร้าง

ข้อ
๗ 
ให้สถาบันศึกษาปอเนาะที่ได้รับการคัดเลือกตามข้อ ๕
ยื่นคำขอรับการอุดหนุนด้านเทคโนโลยีการศึกษาตามแบบที่สำนักงานคณะกรรมการส่งเสริมการศึกษาเอกชนกำหนดพร้อมเอกสาร
ดังต่อไปนี้
(๑)
ใบอนุญาตจดทะเบียนสถาบันศึกษาปอเนาะ
(๒)
รายการสื่อ วัสดุ ครุภัณฑ์ด้านเทคโนโลยีการศึกษาตามความต้องการที่จำเป็นและเหมาะสม

ข้อ
๘ 
ให้สถาบันศึกษาปอเนาะที่ได้รับการคัดเลือกตามข้อ ๕
ยื่นคำขอรับการอุดหนุนด้านวิชาการ
ตามแบบที่สำนักงานคณะกรรมการส่งเสริมการศึกษาเอกชนกำหนด พร้อมเอกสาร ดังต่อไปนี้
(๑)
ใบอนุญาตจดทะเบียนสถาบันศึกษาปอเนาะ
(๒)
รายละเอียดการขอสนับสนุนด้านวิชาการตามความต้องการที่จำเป็นและเหมาะสม

ข้อ
๙  การยื่นคำขอตามข้อ ๖ ข้อ ๗ และข้อ
๘ ให้ยื่นต่อสำนักงานการศึกษาเอกชนอำเภอที่สถาบันศึกษาปอเนาะนั้นตั้งอยู่ภายใน ๓๐
วันนับแต่วันที่ได้รับแจ้งเป็นลายลักษณ์อักษร
เมื่อได้รับคำขอแล้วให้สำนักงานการศึกษาเอกชนอำเภอตรวจสอบความถูกต้องให้เป็นไปตามที่กำหนดไว้ในข้อ
๖ ข้อ ๗ และข้อ ๘ แล้วรวบรวมคำขอพร้อมเอกสารเสนอสำนักงานการศึกษาเอกชนจังหวัด
ภายใน ๑๕ วันนับแต่วันที่ได้รับคำขอที่ถูกต้องครบถ้วน

ข้อ
๑๐ 
เมื่อสำนักงานการศึกษาเอกชนจังหวัดได้รับเอกสารตามข้อ ๙ แล้ว
ให้รวบรวมและสรุปรายละเอียดตามแบบที่สำนักงานคณะกรรมการส่งเสริมการศึกษาเอกชนกำหนด
และจัดส่งให้สำนักงานคณะกรรมการส่งเสริมการศึกษาเอกชนภายใน ๗
วันนับแต่วันที่ได้คำขอพร้อมเอกสารจากสำนักงานการศึกษาเอกชนอำเภอ

ข้อ
๑๑ 
ให้สำนักงานคณะกรรมการส่งเสริมการศึกษาเอกชนตรวจสอบและพิจารณาจัดสรรเงินงบประมาณให้แก่สำนักบริหารยุทธศาสตร์และบูรณาการการศึกษา
ที่ ๑๒ หรือ สำนักงานการศึกษาเอกชนจังหวัด แล้วแต่กรณี
เพื่อดำเนินการเบิกจ่ายตามระเบียบการเบิกจ่ายเงินจากคลังการเก็บรักษาเงิน
และการนำเงินส่งคลัง พ.ศ. ๒๕๕๑ และระเบียบแนวปฏิบัติอื่นที่เกี่ยวข้อง

ข้อ
๑๒ 
ให้สำนักงานการศึกษาเอกชนจังหวัดดำเนินการจัดซื้อ จัดจ้าง
ตามระเบียบสำนักนายกรัฐมนตรีว่าด้วยการพัสดุ พ.ศ. ๒๕๓๕ และที่แก้ไขเพิ่มเติม  ทั้งนี้ ให้เป็นไปตามแนวปฏิบัติที่กำหนดสำหรับเขตพัฒนาพิเศษจังหวัดชายแดนภาคใต้โดยอนุโลม

ข้อ
๑๓  ให้สำนักงานการศึกษาเอกชนอำเภอกำกับดูแล
และดำเนินการส่งเสริมสถาบันศึกษาปอเนาะดีต้นแบบให้มีการพัฒนาให้เป็นไปตามวัตถุประสงค์ของการอุดหนุน

ข้อ
๑๔ 
ในวาระเริ่มแรกให้คณะอนุกรรมการพิจารณาคัดเลือกสถาบันศึกษาปอเนาะดีต้นแบบตามคำสั่งคณะกรรมการบริหารการศึกษาจังหวัดชายแดนภาคใต้
ที่ ๑/๒๕๕๓ ลงวันที่ ๑๘ มีนาคม ๒๕๕๓
เป็นคณะอนุกรรมการคัดเลือกสถาบันศึกษาปอเนาะตามประกาศนี้
เพื่อคัดเลือกสถาบันศึกษาปอเนาะประจำปีงบประมาณ พ.ศ. ๒๕๕๓ และปีงบประมาณ พ.ศ. ๒๕๕๔

ประกาศ ณ วันที่ ๑๘
สิงหาคม พ.ศ. ๒๕๕๓
ชินวรณ์  บุณยเกียรติ
รัฐมนตรีว่าการกระทรวงศึกษาธิการ

ปริยานุช/ผู้จัดทำ
๓ พฤศจิกายน ๒๕๕๓

ณัฐวดี/ตรวจ
๓ พฤศจิกายน ๒๕๕๓

วิมล/ปรับปรุง
๑๘ พฤษภาคม ๒๕๕๙

ภัทรวีร์/ปรับปรุง
๓๑ สิงหาคม ๒๕๖๐

[๑]
ราชกิจจานุเบกษา เล่ม ๑๒๗/ตอนพิเศษ ๑๒๖ ง/หน้า ๒๓/๑ พฤศจิกายน ๒๕๕๓